ΓΡΑΠΤΗ ΕΡΩΤΗΣΗ E-2484/98

υποβολή: Daniela Raschhofer (NI) προς την Επιτροπή

(30 Ιουλίου 1998)

Θέμα: Πάγωμα των θέσεων του προϋπολογισμού

Θα μπορούσε η Επιτροπή να απαντήσει στις ακόλουθες ερωτήσεις μου σχετικά με το πάγωμα θέσεων του προϋπολογισμού μετά την ακύρωση, ως αποτέλεσμα της απόφασης του Ευρωπαϊκού Δικαστηρίου της 12ης Μαΐου στην υπόθεση C-106/96, της απόφασης ή των αποφάσεων οι οποίες αναφέρονται στο ανακοινωθέν Τύπου της Επιτροπής IP/96/67 της 23ης Ιανουαρίου 1996 που ανακοινώνει ορισμένες επιδοτήσεις σε ευρωπαϊκά σχέδια για την καταπολέμηση του κοινωνικού αποκλεισμού:

1. Ποιές θέσεις του προϋπολογισμού εξακολουθούν να δεσμεύονται και ποιό είναι το συνολικό ύψος των κονδυλίων αυτών;

2. Τί πρόοδος έχει σημειωθεί στις έρευνες της Επιτροπής σχετικά με τα σχέδια που είναι δυνατόν να εφαρμοσθούν;

3. Ποιά σχέδια είχαν ήδη χρηματοδοτηθεί πριν από το πάγωμα των κονδυλίων;

4. Ποιές προτάσεις προτίθεται να υποβάλει η Επιτροπή για την ταχεία επίλυση του προβλήματος, και ιδίως για τη δημιουργία νομικών βάσεων, και πότε θα υποβληθούν οι προτάσεις αυτές;

5. Σε ποιές ενέργειες έχει προβεί η Επιτροπή για τον προσδιορισμό των "μη σημαντικών" μέτρων;

6. Ποιές αυστριακές ΜΚΟ θίγονται από τη δέσμευση των πιστώσεων αυτών;

7. Ποιές άλλες οργανώσεις και λοιποί φορείς, που αναπτύσσουν δραστηριότητες στην Αυστρία, λαμβάνουν ή έχουν λάβει πιστώσεις από τις εν λόγω θέσεις του προϋπολογισμού;

8. Ποιοί δικαιούνται να υποβάλλουν αιτήσεις για την χορήγηση των πιστώσεων αυτών και που μπορούν να υποβληθούν οι αιτήσεις αυτές;

9. Ποιές προϋποθέσεις πρέπει να πληρούν, σε γενικές γραμμές, οι αιτούντες;

10. Σε ποιό ύψος ανέρχονται οι συνολικές πιστώσεις για την Αυστρία και πώς κατανέμονται στις διάφορες οργανώσεις;

Απάντηση του κ. Liikanen εξ ονόματος της Επιτροπής

(6 Νοεμβρίου 1998)

Η Επιτροπή έλαβε ένα συντηρητικό μέτρο υπενθυμίζοντας ότι μόνο οι μη σημαντικές δραστηριότητες μπορούν να οδηγήσουν σε κοινοτικές δαπάνες χωρίς να απαιτείται προηγούμενη θέσπιση νομοθετικής πράξης παράγωγου δικαίου. Η Επιτροπή, φύλακας της ορθής εφαρμογής της κοινοτικής νομοθεσίας, δεν ήταν δυνατόν να αγνοήσει την απόφαση του Δικαστηρίου. Ως αρμόδια για την εκτέλεση του προϋπολογισμού αρχή, προέβη σε ενδελεχή εξέταση όλων των εγγεγραμμένων στον προϋπολογισμό 1998 κονδυλίων που στερούνται νομικής βάσης, προκειμένου να ελέγξει αν θα της ήταν δυνατόν να προβεί στην εκτέλεση των εν λόγω κονδυλίων με πλήρη νομική ασφάλεια.

Μετά τον προαναφερόμενο έλεγχο, κατέστη δυνατή η αποδέσμευση, συνολικά ή εν μέρει, του μεγαλύτερου μέρους των εξετασθέντων κονδυλίων. Ωστόσο, φάνηκε ότι δεν ήταν δυνατόν να εκτελεσθούν ορισμένα κονδύλια δεδομένου ότι δεν επρόκειτο ούτε για αυτόνομες ή προπαρασκευαστικές δράσεις ούτε για πιλοτικά σχέδια. Ο κατάλογος των κονδυλίων που αποδεσμεύθηκαν, πλήρως ή εν μέρει, καθώς και εκείνων που παραμένουν εκκρεμή, κοινοποιήθηκε στους δύο κλάδους της αρμόδιας για τον προϋπολογισμό αρχής, την επομένη του Συμβουλίου "Προϋπολογισμός" της 17ης Ιουλίου 1998.

Όσον αφορά τα κονδύλια που παραμένουν δεσμευμένα, η Επιτροπή προσπαθεί να εφαρμόσει την αρχή της ικανοποίησης των νόμιμων προσδοκιών των πιθανών δικαιούχων και της διαφύλαξης των επενδύσεων που έχουν ήδη πραγματοποιηθεί. Με τον τρόπο αυτό, πολλά είναι τα σχέδια εκείνα που, ακόμη και κατά το τρέχον έτος, θα μπορέσουν να τύχουν κοινοτικής στήριξης, και τελικά η εκτέλεση του προϋπολογισμού 1998 δεν θα έπρεπε να θιχθεί παρά μόνο ελάχιστα από το πάγωμα που αποφάσισε η Επιτροπή. Ένας πίνακας στον οποίο παρουσιάζεται κατά ποιο τρόπο έχουν ληφθεί υπόψη οι νόμιμες προσδοκίες στην εκτέλεση των πλήρως ή εν μέρει δεσμευμένων πιστώσεων, διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου. Ο πίνακας αυτός κοινοποιήθηκε επίσης, κατά τα μέσα Σεπτεμβρίου, στους δύο κλάδους της αρμόδιας για τον προϋπολογισμό αρχής.

Όσον αφορά το μέλλον, τα κοινοτικά όργανα έχουν καταλήξει σε διοργανική συμφωνία όπου καθορίζονται οι πρακτικές λεπτομέρειες της εφαρμογής της αρχής την οποία υπενθύμισε το Δικαστήριο. Μέσα στα πλαίσια ορισμένων ανώτατων ορίων, θα είναι δυνατόν να πραγματοποιηθούν από την Επιτροπή πιλοτικά σχέδια και προπαρασκευαστικές δράσεις χωρίς νομική βάση. Εξάλλου, στη συμφωνία αναγνωρίζεται επίσης ότι μπορούν να εκτελεσθούν χωρίς βασική πράξη οι δράσεις που διεξάγονται τόσο δυνάμει των προνομίων των θεσμικών οργάνων και των ειδικών αρμοδιοτήτων της Επιτροπής, όσο και στο πλαίσιο της διοικητικής αυτονομίας των οργάνων.

Προκειμένου να δοθεί απάντηση στα πιο συγκεκριμένα θέματα της ερώτησης του αξιότιμου μέλους, ιδίως όσον αφορά τις συνέπειες για την Αυστρία, η Επιτροπή τού διαβιβάζει απευθείας, καθώς και στη Γενική Γραμματεία του Κοινοβουλίου, τον κατάλογο των πιστώσεων που έχουν διατεθεί στον κοινωνικό τομέα, προς όφελος αυστριακών οργανώσεων. Πάντως, η Επιτροπή οφείλει να του επισημάνει ότι δεν υπάρχουν προκαθορισμένες για κάθε κράτος μέλος πιστώσεις και ότι, κατά συνέπεια, δεν είναι δυνατόν να του γνωστοποιήσει "σε ποιο ύψος ανέρχονται οι συνολικές πιστώσεις για την Αυστρία".